Diari Oficial de la Generalitat Valenciana


Sumari del DOGV 9499, del 28-12-2022 (2022/12895)

RESOLUCIÓ de 22 de desembre de 2022, de la Vicepresidència i Conselleria d'Igualtat i Polítiques Inclusives, per la qual es convoca per a l'any 2023 el Premi de Festes Inclusives i No Sexistes.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9499

Data del DOGV
:   28-12-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/12975


Data del document
:   22-12-2022

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * distinció honorífica

RESOLUCIÓ de 22 de desembre de 2022, de la Vicepresidència i Conselleria d'Igualtat i Polítiques Inclusives, per la qual es convoca per a l'any 2023 el Premi de Festes Inclusives i No Sexistes. [2022/12497]  
Mitjançant l'Ordre 1/2019, de 9 d'abril, de la Vicepresidència i Conselleria d'Igualtat i Polítiques Inclusives, s'estableixen les bases reguladores que regiran la concessió del Premi de Festes Inclusives i No Sexistes (DOGV 8528, 12.04.2019).  
En virtut del que s'ha exposat i de conformitat amb l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte  
Convocar, per a l'exercici 2023, el Premi de Festes Inclusives i No Sexistes, dirigit a entitats locals que hagen desenvolupat projectes amb la finalitat de promoure la igualtat de gènere en les seues festes, contribuint amb això a la ruptura dels estereotips de gènere, a propiciar la participació de les dones en condicions d'igualtat i a l'eliminació de qualsevol forma de discriminació i de violència contra les dones, regulat per l'Ordre 1/2019, de 9 d'abril, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores que regiran la concessió del Premi de Festes Inclusives i No Sexistes.  
  
Segon. Accions susceptibles de ser guardonades  
1. Podrà resultar premiada qualsevol acció encaminada a promoure la igualtat de gènere en les festes locals.  
2. Es tindran especialment consideració les accions següents:  
a) Campanyes de sensibilització dirigides a erradicar qualsevol forma d'agressió o discriminació basada en el gènere.  
b) Actuacions sobre els models de representació, concretament:  
- Els continguts musicals: fomentant lletres que promoguen la igualtat de gènere, i també que denuncien la violència de gènere, visibilitzant-la i contribuint a crear un discurs despatriarcalitzat.  
- La representació visual de les dones en actituds o accions que promoga la igualtat i el principi de no-discriminació.  
- La promoció de la igualtat de gènere, i també un plantejament inclusiu i participatiu en les festes locals, com a elements necessaris de representació i de construcció de la identitat local.  
- La utilització de cartells que promoguen la igualtat de gènere i que no introduïsquen continguts ni imatges discriminatòries.  
- La promoció de la participació de les dones en espectacles i activitats artístiques que posen en relleu la seua capacitat i talent artístic.  
  
- La promoció de la intervenció activa en la direcció d'iniciatives artístiques, com ara la direcció, producció, realització audiovisual, teatral i musical.  
c) Accions lligades a la participació de les dones en l'organització de les festes.  
d) Accions específiques lligades a la ruptura de rols de gènere relacionades amb les tradicions pròpies de les festes locals.  
e) Accions específiques relacionades amb l'ús d'un llenguatge inclusiu.  
f) Accions dirigides a incorporar la perspectiva de gènere.  
  
Tercer. Participants  
Podran participar les entitats locals pertanyents a municipis situats en l'àmbit territorial de la Comunitat Valenciana que, l'any anterior o l'any de la convocatòria, hagen executat projectes per a promoure la igualtat de gènere en les seues festes, ja siguen locals o d'una altra índole, amb especial recalcament en l'erradicació de continguts discriminatoris.  
  
Quart. Exclusions  
1. No podran concórrer a la convocatòria les entitats locals que estiguen sotmeses en alguna de les causes enumerades en l'article 13.2 de la Llei 38/2003, de 17 de novembre, general de subvencions.  
2. No podran concórrer a la convocatòria immediatament posterior, les entitats locals que hagen resultat premiades en l'edició del premi de l'any 2022.  
3. No podran concórrer a la convocatòria les entitats locals que no disposen de pla d'igualtat vigent en la data de finalització del termini de presentació de sol·licituds.  
  
Cinqué. Finançament  
Aquesta convocatòria de premis es realitza pel procediment de tramitació anticipada d'expedients de despesa, segons el que s'estableix en l'article 41 i 167 de la Llei 1/2015, de 6 de febrer, d'hisenda pública, del sector públic instrumental i de subvencions, i l'article 18 del Decret 77/2019, de 7 de juny, del Consell, de regulació del procediment de gestió del pressupost de la Generalitat.  
El projecte de Llei de pressupostos de la Generalitat per a l'exercici 2023 preveu l'existència de la línia de subvenció S518800 en l'aplicació pressupostària 44.69.02.5482307.24.5, dotada amb un import de 40.000,00 euros.  
No obstant això, l'import total màxim de les ajudes convocades per aquesta ordre, que tindrà caràcter estimat, quedarà condicionat a l'existència de crèdit adequat i suficient per a atendre-les en la Llei de pressupostos de la Generalitat que resulte aprovada per a l'exercici 2023.  
  
  
Sisé. Termini i lloc de presentació de sol·licituds  
1. El termini de presentació de les sol·licituds serà de quinze dies hàbils a comptar des de l'endemà de la publicació d'aquesta resolució en el Diari Oficial de la Generalitat Valenciana. Quan l'últim dia del termini siga inhàbil, s'entendrà prorrogat al primer dia hàbil següent.  
  
2. De conformitat amb el que s'estableix en l'article 14.2 de la Llei 39/2015, d'1 d'octubre, del procediment administratiu comú de les administracions públiques, la sol·licitud i la documentació que l'acompanya es presentaran exclusivament per via electrònica, mitjançant la signatura electrònica de l'entitat sol·licitant o de la persona que la represente. A l'efecte de participació en aquesta convocatòria es considera que la mateixa subscripció de la sol·licitud de presentació telemàtica, per les entitats sol·licitants o per les persones que les representen, implica la capacitat d'obrar necessària per a: sol·licitar l'ajuda, permetre l'accés a la Plataforma Autonòmica d'Interoperabilitat, designar el compte bancari on es transferirà, en el seu cas, la subvenció i assumir les declaracions responsables de no-concurrència de causa legal per a obtindre la condició de persona beneficiària (article 13 de la Llei 38/2003, de 17 de novembre, general de subvencions).  
3. La sol·licitud de presentació telemàtica i la documentació annexa estaran accessibles en la seu electrònica de la Generalitat, https://sede.gva.es (procediments administratius), i en l'enllaç de la guia Prop,   
  
https://www.gva.es/es/inicio/procedimientos'id\_proc=20580&version=amp.  
  
Seté. Documentació a aportar  
1. La sol·licitud es presentarà telemàticament a través de la seu electrònica de la Generalitat i haurà d'anar acompanyada de la documentació següent:  
a) Sol·licitud de participació en el premi de festes inclusives segons model de l'annex I.  
b) Memòria explicativa del projecte segons model de l'annex II.  
c) Número de compte bancari la titularitat del qual es corresponga amb l'entitat sol·licitant. En el cas que el compte bancari designat siga nou (no estiga donat d'alta prèviament en la Generalitat), s'haurà de donar d'alta a través de PROPER en l'enllaç següent, https://www.gva.es/va/inicio/procedimientos'id\_proc=22121>.  
d) Autorització a l'òrgan convocant, que es farà constar en la sol·licitud, perquè aquest comprove, de manera directa i per mitjans telemàtics, les dades fiscals identificatives de l'entitat sol·licitant que es troben en l'Agència Estatal d'Administració Tributària, i les dades d'identitat de la persona representant legal, mitjançant el Sistema de Verificació de Dades d'Identitat, segons estableix el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. No obstant això, si de les comprovacions efectuades resulta alguna discordança amb les dades facilitades en la sol·licitud, la persona que instruïsca el procediment queda facultada per a realitzar les actuacions procedents per a aclarir-la.  
Així mateix, obtinga l'acreditació que l'entitat sol·licitant està al corrent en el compliment de les seues obligacions tributàries amb l'Agència Estatal d'Administració Tributària i amb la hisenda de la Generalitat, i de les seues obligacions amb la Seguretat Social, previstes en l'article 13 de la Llei 38/2003, de 17 de novembre, general de subvencions, i en els articles 18, 19 i 22 del Reial decret 887/2006, de 21 de juliol, pel qual s'aprova el reglament d'aquesta llei.  
Si l'entitat sol·licitant no autoritza, haurà d'aportar còpia compulsada o autenticada del NIF de l'entitat sol·licitant; còpia compulsada o autenticada del document nacional d'identitat, passaport o targeta d'identificació de persona estrangera, de qui assumisca la representació legal, segons siga procedent, i els certificats que acrediten el compliment de les esmentades obligacions o, si no existeix obligació de presentar les declaracions o documents a què aquelles es refereixen, acreditarà el seu compliment mitjançant declaració responsable.  
e) Declaració responsable que l'entitat no està sotmesa en cap de les circumstàncies previstes en l'article 13 de la Llei 38/2003, de 17 de novembre, general de subvencions, que impedeixen obtindre la condició de beneficiària de subvencions públiques, i que es troba al corrent del compliment de les obligacions de reintegrament de subvencions que, en el seu cas, se li hagueren exigit, subscrita per la persona que represente a l'entitat local.  
f) Declaració responsable que l'entitat té un pla d'igualtat vigent, subscrita per la persona que represente a l'entitat local.  
g) Una altra documentació addicional que la persona sol·licitant considere necessària per a l'oportuna valoració de la seua sol·licitud d'acord amb els criteris de valoració establits en aquesta convocatòria.  
  
Huité. Termini de resolució i notificació  
1. El termini màxim per a resoldre i notificar la resolució serà de sis mesos, a comptar des de l'endemà de la publicació d'aquesta convocatòria en el Diari Oficial de la Generalitat Valenciana.  
2. Transcorregut el termini assenyalat sense que s'haja notificat resolució expressa, les persones interessades podran entendre desestimades les seues sol·licituds per silenci administratiu, als efectes previstos en l'article 25.1.a de la Llei 39/2015, d'1 d'octubre, del procediment administratiu comú de les administracions públiques.  
3. Correspon a la persona titular de la conselleria competent en dones i igualtat de gènere, o persona en qui delegue, amb veredicte vinculant previ del jurat.  
  
Nové. Mitjans de notificació  
1. De conformitat amb el que s'estableix en l'article 45.1.b de la Llei 39/2015, d'1 d'octubre, del procediment administratiu comú de les administracions públiques, l'òrgan instructor publicarà els requeriments d'esmena en la web de la Direcció General de l'Institut Valencià de les Dones.  
2. La resolució del procediment es publicarà en el Diari Oficial de la Generalitat Valenciana i en la pàgina web de la Direcció General de l'Institut Valencià de les Dones, de conformitat amb l'article 45.1.b de la Llei 39/2015, d'1 d'octubre, del procediment administratiu comú de les administracions públiques.  
  
Deu. Recursos  
La resolució que es dicte, d'acord amb el que s'estableix en l'article anterior, posarà fi a la via administrativa, i en contra es podrà interposar recurs potestatiu de reposició davant el mateix òrgan que l'haja dictada, en el termini d'un mes a comptar de l'endemà de la seua notificació, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la seua notificació, de conformitat amb el que es disposa en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Onze. Criteris de valoració de les sol·licituds  
1. En la valoració de les sol·licituds presentades seran tingudes en compte i valorades positivament totes aquelles actuacions que tinguen com a finalitat erradicar qualsevol contingut sexista en el desenvolupament de la festa i, en concret, les accions referides en l'article 5 de les bases reguladores.  
2. El jurat haurà de tindre en compte els criteris següents:  
a) La qualitat del projecte, que es valorarà amb un màxim de 40 punts.  
b) L'originalitat del projecte, que es valorarà amb un màxim de 30 punts.  
c) L'impacte de gènere que l'acció ha tingut, que es valorarà amb un màxim de 30 punts.  
  
Dotze. Règim de deslliurament de pagaments  
El pagament de la totalitat del premi en cada categoria es realitzarà en un pagament únic, una vegada publicada la resolució d'adjudicació.  
  
De conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10 i 46 de la Llei reguladora de la jurisdicció contenciosa administrativa, contra aquesta resolució, que posa fi a la via administrativa, es podrà interposar, potestativament, recurs de reposició davant el mateix òrgan que dicta l'acte, en el termini d'un mes a comptar des de l'endemà de la publicació d'aquesta resolució en el Diari Oficial de la Generalitat Valenciana o bé, directament, recurs contenciós administratiu davant els jutjats contenciosos administratius de la Comunitat Valenciana, en el termini de dos mesos a comptar des de l'endemà de la publicació d'aquesta resolució en el Diari Oficial de la Generalitat Valenciana.  
  
  
València, 22 de desembre de 2022.- La vicepresidenta del Consell i consellera d'Igualtat i Polítiques Inclusives: Aitana Mas Mas.